জমি জবরদখল হলে ইডি, সিবিআইয়ের মতো সম্পত্তি বাজেয়াপ্ত করতে হবে: মমতা

কলকাতা: সরকারি জমি যেন দখল না হয়। তা হলে এসপি ও আইসির বিরুদ্ধে ব্যবস্থা নেওয়া হবে। বৃহস্পতিবার নবান্নে প্রশাসনিক বৈঠকে বললেন মুখ্যমন্ত্রী মমতা বন্দ্যোপাধ্যায়। নতুন করে জমির জবরদখল বরদাস্ত নয়। কড়া অবস্থান মুখ্যমন্ত্রীর। তিনি জানিয়েছেন, যেভাবেই হোক এলাকা দখলমুক্ত করতে হবে। প্রয়োজনে ইডি, সিবিআইয়ের মতো সম্পত্তি বাজেয়াপ্ত করতে হবে। ছয় মাসের মধ্য়ে নথি দেখে ব্যবস্থা নিতে হবে। জমির দখল রুখতে কমিটি গড়া হবে। ওই কমিটিতে নেতৃত্ব দেবেন স্বরাষ্ট্রসচিব নন্দিনী চক্রবর্তী। এই বিষয়ে সংশ্লিষ্ট আবাসন সম্পর্কিত সংস্থা ‘রেরা’-কে গুরুত্বপূর্ণ ভূমিকা নিতে বলেছেন মুখ্যমন্ত্রী।

এদিন মুখ্যমন্ত্রী জানিয়েছেন, নতুন করে জমি দখল মানা হবে না। কেউ এটা করলে সহ্য করা হবে না। এটা হলে আইসি, বিডিও, এসপিদের ছাড়া হবে না। অনেকে দীর্ঘ দিন ধরে সরকারি জমি দখল করে, ফ্ল্যাট করে বসে আছেন। তারপর তাঁরা চলে যাচ্ছেন। এঁদের যেখান থেকে পারো ধরে আনো। কারা জমির মিউটেশন দিল, তাদেরও শাস্তি দিতে হবে। জরিমানা করতে হবে। এটার জন্য একটা নীতি তৈরি করতে হবে। যাতে বসবাসকারীরা আইনি হতে পারেন। আমরা বসবাসকারীদের প্রতি মানবিক। কিন্তু যাঁরা ব্যবসা করে খেয়েছেন তাঁদের প্রতি নয়। ব্যাবসায়িকদের ১০০ শতাংশ জরিমানা দিতে হবে। কোনও নেতা যদি এর জন্য তাঁবেদারি করে, কাউকে ছাড়া হবে না। দোষটা হচ্ছে যে করেছে তার। যে জমির কাগজপত্র দিয়েছে দোষটা তার।

আরও পড়ুন: রাজ্যে জঙ্গি ঢোকাচ্ছে বিএসএফকে, বিস্ফোরক অভিযোগ অভিষেকের

মমতা বন্দ্যোপাধ্যায় এদিন আরও জানিয়েছেন, সরকারের দখল করা জমিতে বেআইনিভাবে ফ্ল্যাট তৈরি করা হচ্ছে। তারপর সেই ফ্ল্যাট বিক্রি করে দিয়ে বাইরে চলে যাচ্ছে। কারা এর রেকর্ড বা মিউটেশনের অনুমতি দিচ্ছে? বাইরে চলে গেলে ধরে আনতে হবে। কেন্দ্রীয় তদন্তকারী সংস্থা ইডি, সিবিআইয়ের মতো সম্পত্তি ক্রোক করতে হবে।